कात्तिक २५- राष्ट्रसंघका महासचिव वानका कि मुनले नेपालले भूपरिबेष्ठित मुलुकका रुपमा स्वतन्त्रतापूर्वक पारवहन अधिकार उपभोग गर्न पाउनुपर्ने बताउनुभएको छ । राष्ट्रसंघ महासचिव मुनका प्रवक्ताले न्यूयोर्कमा हिजो आयोजना गरेको पत्रकार सम्मेलनमा उहाँले यस्तो बताउनुभएको हो । मुनले नेपालमाथि लगाइएको नाकाबन्दीले मानवीय संकट उत्पन्न गरेको भन्दै तत्काल नाकाबन्दी हटाउन सम्बन्धित पक्षसँग आग्रह समेत गर्नुभएको छ । नेपाल–भारत सीमामा अत्यावश्यक वस्तुहरुको ओसारपसारमा देखिएको अबरोधबारे महासचिव वानको गम्भीर चासो रहेको उहाँका प्रवक्ता स्टेफेन डिजोरिकले बताउनुभयो । आपूर्ति ब्यवस्थामा बाधा हुँदा नेपालमा काम गरिरहेका मानवीय सहायता संस्थाहरुको काम प्रभावित भएकोप्रति पनि राष्ट्रसंघले चिन्ता जनाएको छ ।
